กลต.หนุนสำรองเลี้ยงชีพให้สมาชิกเลือกลงทุนได้
ก.ล.ต. สนับสนุนหน่วยงานจัดตั้งกองทุนสำรองเลี้ยงชีพที่มีทางเลือกในการลงทุนแก่สมาชิก ตอบโจทย์ได้ดีกว่ากองทุนที่มีนโยบายลงทุนเดียว
23 มี.ค. 2554

ก.ล.ต. สนับสนุนหน่วยงานจัดตั้งกองทุนสำรองเลี้ยงชีพที่มีทางเลือกในการลงทุนแก่สมาชิก ตอบโจทย์ได้ดีกว่ากองทุนที่มีนโยบายลงทุนเดียว
นายธีระชัย  ภูวนาถนรานุบาล  เลขาธิการสำนักงานคณะกรรมการกำกับหลักทรัพย์และตลาดหลักทรัพย์  (ก.ล.ต.)  กล่าวว่า  ก.ล.ต. สนับสนุนบริษัทและหน่วยงานต่างๆ ให้จัดตั้งกองทุนสำรองเลี้ยงชีพที่ให้สมาชิกมีทางเลือกในการลงทุน (employee’s choice) เพื่อสามารถเลือกนโยบายการลงทุนที่เหมาะสมกับแต่ละบุคคล  โดยเมื่อสิ้นปี 2553 มีนายจ้างที่จัดให้มี employee’s choice จำนวน 1,765  ราย คิดเป็น 17.7% ของนายจ้างทั้งหมด เพิ่มขึ้น 34.5% จากปีก่อนหน้า โดยกองทุนหลายนโยบายการลงทุนเพิ่มขึ้นเป็น 75 กองทุน หรือคิดเป็น 16% ของกองทุนทั้งหมด เทียบกับปีก่อนหน้าที่มีจำนวน 41 กองทุน หรือคิดเป็นเพียง 8% ของกองทุนทั้งหมด
ขณะเดียวกันภาพรวมของกองทุนสำรองเลี้ยงชีพขยายตัวขึ้นอย่างชัดเจน โดย ณ สิ้นปี 2553 จำนวนนายจ้างที่มีกองทุนสำรองเลี้ยงชีพมี 9,975 ราย เพิ่มขึ้น 6.4% จากปีก่อนหน้า และจำนวนสมาชิกกองทุนมีจำนวน 2.1 ล้านคน เพิ่มขึ้น 7.3%  ส่วนเงินสะสมและเงินสมทบที่นำส่งเข้ากองทุนปรับเพิ่มขึ้น 2.4% เทียบกับที่เคยปรับลดลง 27.1% ในปีที่ผ่านมา ในขณะที่จำนวนกองทุนสำรองเลี้ยงชีพเมื่อสิ้นปี 2553 ลดลง 34 กองทุน เหลือจำนวน 469 กองทุน เนื่องจากมีการยุบกองทุนที่มีนโยบายการลงทุนเดียวและเข้าร่วมกองทุนที่มีหลายนโยบายการลงทุน (master fund)
“บริษัทและหน่วยงานประกอบด้วยพนักงานหลากหลายวัยที่มีความต้องการผลตอบแทนจากการลงทุนและความสามารถในการรับความเสี่ยงแตกต่างกัน ดังนั้นการมีกองทุนสำรองเลี้ยงชีพที่ให้ทางเลือกในการลงทุนย่อมจะตอบโจทย์ให้แก่สมาชิกได้ตรงกว่าการมีกองทุนที่มีนโยบายการลงทุนเดียว เพื่อให้สามารถบริหารเงินออมที่จะไว้ใช้ในยามเกษียณอายุได้อย่างมีประสิทธิภาพมากที่สุด” นายธีระชัย กล่าว